《鹿鸣在薮》
明代·黄淮

鹿鸣在薮，鱼则川游。我居孔棘，伊谁之尤。鱼集于沼，莺求其友。

我居孔棘，伊谁云偶。我陟我岵，有足伊阻。我陟我屺，有艮其趾。

忧心孔瘉，涕零如雨。孰云父母，而不我私。岂无良朋，能不我遗。

静言思之，怆矣其悲。襭茝为舟，寘彼川流。川流滔滔，载沉载浮。

岁月于迈，曷云其休。湛湛露斯，如膏如饴。何草不茂，何蘖不滋。

瞻仰昊天，悠悠我思。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。